(2) A honvédelmi miniszter a földmívelésügyi miniszterrel egyetértve légvédelmi szempontból szükséges fásításokat és irtásokat béke idején is elrendelheti, illetőleg ebben a tekintetben a birtokost megfelelő módozatok megtartására kötelezheti. Ennek a rendelkezésnek az alkalmazását az 1935:IV. törvénycikknek a természetvédelemre vonatkozó rendelkezései nem akadályozzák. Azt, hogy az elrendelt intézkedések foganatosításával járó költségeket, valamint a mívelési ág megváltoztatásával járó anyagi hátrányt ki és milyen arányban köteles viselni, - amennyiben e tekintetben megegyezés nem jött létre - a honvédelmi miniszter az intézkedés elrendelésével együtt az Országos Erdőgazdasági Tanács véleményének meghallgatása után a földmívelésügyi miniszterrel egyetértve állapítja meg.